
La Asembleo de HALE 



Je Ia 16a posttagmeze de 
la lla de novembro 1995 
kunvenis en asembleo en 
ampleksa salono de hotelo 
«Belvedere» de Salou (Ta- 
rragona) malalta nombro de 
HALE-membroj por debati 
Iongan tagordon proponitan 
de nia prezidanto, kies ĉefa 
celo estis solvi la gravajn 
problemojn de la Asocio de- 
venantajn el certa neglekto 
pri la kunlaboro de nia anaro 
kaj el la trijara provizoreco 
de nia gvida komitato pro tu- 
te neatenditaj demisioj de la 
antaŭaj responsuloj. 

Prezidis !a kunvenon 
k-do Martm Bustm, kaj se- 
kretariis en la asembleo k-do 
Antonio Marco, pro neĉeesto de la HALE-sekretario. 

Unue oni legis kaj aprobis la protokolan antaŭan akton. Sekvis, laŭ 
la antaŭvidita tagordo, la temo pri la financoj de HALE, kaj oni legis la 
Konto-Etaton koncernan al la jaro 1994, jam aperintan sur paĝoj de Kajeroj 
de la ĉi-jara numero Januaro-Febr-Marto 1995. Konstateblas la malekvilibro 
inter ordinaraj Enspezoj kaj Elspezoj, klare deficitaj, kies kaŭzojioni devas 
atribui al la neakurata pago de multaj el niaj membroj kaj al la malaltaj 
kotizoj neaktualigitaj de la jaro 1988. Feliĉe por la Asocio, la kosto de nia 
gazeto kaj elspezoj de redaktado-administrado estas nekredeble malaltaj, kaj 
de tempo al tempo honestaj idealistoj helpas eviti deficitojn per malavaraj 
donacoj. Do, la nuna favora saldo tute ne esprimas la veran ekonomian 
situacion de HALE, kiu nepre devus sin subteni per siaj propraj rimedoj. 

Oni aprobis la Konto-Etaton kaj interkonsentis reguligi la malekvilibron. 

Pri la 3a punkto, nia prezidanto, ofta partoprenanto en SAT- 
kongresoj kaj LEA-kunvenoj ekster nia lando, esprimis la favoran opinion 
ekzistantan en niaj medioj pri nia organo. K-doj A. Marco Botella kaj 
Miguel Fernandez, ambaŭ redaktoroj, konfirmis al la ĉeestantoj la komunan 
decidon forlasi la redaktadon de nia bulteno, tuj post kiam kompetentaj 
kamaradoj sin proponos por okupi tian postenon. Gis tiu momento ambaŭ 
restos plenumante la taskon kiel ĝis nun. 

Unu el la plej malfacilaj problemoj por tiu ĉi asembleo estis la elekto 
de nova komitato. Ja pluraj membroj de la Asocio estis perletere konsultitaj, 
kun negativa rezulto. Aŭdinte la opinion de la ĉeestantoj, oni elektis la 
sekvajn kamaradojn por jenaj postenoj: 

Prezidanto: Martin Bustin Benito 
Sekretario: Jesŭs de las Heras Gimenez 
Kasisto: Jose M a Bernabeu Franco 
Redaktoroj: Antonio Marco Botella kaj 
Miguel Fernŭndez Martrn 

Post aprobo de la nova komitato, oni traktis la temon pri korekto de 
iama decido pri aliĝo de HALE al HEF. Ne necesas faki pri juro por 
kompreni, ke tiu aliĝo, laŭstatute, ne eblas . Veras, ke neniam HEF 
enmiksiĝis en la aferojn de HALE, nek postulis ian ajn dependecon aŭ 
informon. Temis nur pri konveneco, ĉar la prezidanto Lopez samtempe rolis 
kiel HEF-sekretario, kaj evidentas, ke li ne povis esti en du lokoj samtempe, 
sed faktas, ke tiu decido estis kontraŭstatuta, do la asembleo senvalidigis la 
iaman decidon. 

La 6a punkto de la tagordo temis pri la uzo de la havaĵo de nia 
Asocio. Ekzistas libroj iam donacitaj de SAT al fiaskinta unua LEA-o fondita 
en Tortoso en la jaro 1978. La libroj venis al la manoj de la SAT-Peranto 
en Hispanio, k-do Ramon Manau, kiu, tuj post la fondo de HALE, metis ilin 
je la dispono de nia Asocio. Per tiuj libroj kiel bazo oni decidis krei Libro- 
Servon en la sino de HALE. Cetere, k-do Bustfn ricevis de SAT-broŝurservo 
kelkajn librojn pageblajn post eventuala vendado. Per ambaŭ kvantoj da 
libroj, parte nun gardataj de Manau kaj, parte, de broŝurservo, oni povas 
komenci la vendadon, ĉu sub la respondeco de Bustm aŭ de Bernabeu. Tion 
devas ili mem interkonsente decidi, ĝis veno de voluntulo por okupiĝi 
specife pri la Servo. Oportune aperos en Kajeroj listo kaj prezoj de la 
vendeblaj libroj. 

La 7a punkto de la tagordo temis pri kotizoj. Kiel antaŭe dirite, niaj 

fmancoj tute ne povas subteni la elspezojn de la Asocio, tial oni nepre devas 
aktualigi niajn kotizojn. Unuanime oni decidis starigi jenajn abonprezojn kaj 
kotizojn, kiuj ekfunkcios ekde la la de januaro 1996: 


Kotizo HALE-anoj (ankaŭ SAT-membroj) 800 ptoj. 

Abonantoj loĝantaj en Hispanio 1000 ptoj. 

Abonantoj loĝantaj en eksterlando 

(aŭ ekvivalento) 1300 ptoj. 


Je la fina parto de la asembleo oni proponis starigi agadplanon, sed, 
konsiderante tion for de nia atingo pro certa malintereso de multaj el niaj 
membroj, oni konsentis rekomendi al nia anaro, ke ĉiu faru sian eblon por 
organizi Esperanto-kursojn en la diversaj sindikatoj kaj speciale kunlabori 
kun la HALE-komitato en la ordinaraj taskoj. 

Tuj poste k-do Antonio Marco informis la asembleon pri la fino de 
sia verko pri la historio de la Hispana Laborista Esperanta Movado, tio estas 
nia propra historio, kaj tiurilate petis helpon de la Asocio por eldoni ĝin per 
antaŭmendo de certa kvanto da ekzempleroj. Li informis ankaŭ, ke li faris 
similan peton al Broŝurservo de SAT kaj SAT-Amikaro, kies respondojn li 
ankoraŭ atendas. 

Oni promesis al li tian helpon. 

Kaj sen pli da traktendaj aferoj fmiĝis la kunveno je la 18a vespere. 

La Redakcio 


Malsanaj mensoj 

En la lasta n-ro de Laŭte (119), sur paĝo 29 aperas artikoleto sub 
la titolo Fia maskita malamo, en kiu la aŭtoro, per distordita prezento de 
la faktoj kaj perversa intenco, pretendas transformi simplan frazon en gravan 
ofendon kontraŭ la homaj rajtoj de la individuoj. Li aludas frazon el artikolo 
de k-do J. de las Heras, aperinta en Kajeroj el la Sudo n-ro 22 je la 
komenco de 1994, en kiu nia k-do rakontas siajn impresojn pri la UK 
okazinta en Valencio en 1993: li plendis pri la etoso tute ne frateca nek 
universaleca, facile palpebla inter la kongresanoj, sopiris pri reveno al la 
"interna ideo" de Esperanto, en kiu ajn kongreso kolektiĝas esperantistoj en 

«rondo familia», kaj esprimis abomenon pri la ofta krokodilado en 
multnombraj okazoj en tiu UK. Kaj li citis, kiel unu plian agreson kontraŭ 
la spirito esperantista de la Kongreso, saluton fare de loka reakcia 
politikulisto en krokodila lingvo. A1 tiu honesta opinio, legitima por 
idealisma esperantisto, s-ro M. atribuas fian maskitan malamon. Malfacile 
oni povas koncepti, per kia perversa lenso li rigardis la artikolon por alveni 
al tia konkludo. 

En Kajeroj jam ni konas la 
naciismajn piruetojn de s-ro M. (kies 
nomon ni preferas forgesi), kiu sub 
la masko de identeco, imperiismo kaj 
novaj strangaj leksemoj de li sensence 
inventitaj, klopodas kaŝi siajn 
arkaikajn, kadukajn kaj regresemajn 
teoriojn. Li neniam verkas pri 
laboristaj problemoj, neniam batalas 
por progresemaj idealoj, neniam 
strebas por homaranismaj konvinkoj. 
Lia kredo estas la radikala etna 
naciismo, ĝuste en momentoj, kiam 
la kolektivo, kiun li pretendas 
defendi, havas sian propran 
registaron, kaj kiam liaj eventualaj 
streboj, kune kun la kolektivaj de laboristoj, tiom povus kontribui al nia 
kaŭzo, strebado pli ol necesa kontraŭ la nunaj burĝaj regantoj, kun la celo 
konstrui modernan socion pli justan por la laboristaro. Tia estas la homo, kiu 
kritikas honestan opinion de idealisto kaj eĉ kuraĝas senhonte akuzi lin, ke 
tiu agis malbonintence kaj sin maskis pro malamo... 

Konkrete en tiu kazo de li aludita, li grave eraras plurfoje. 
Ekzemple, li ekspliku al la kolektivo laborista-esperantista, kial li diras, ke 
la saluto de la menciita politikisto en la UK estis en la kataluna lingvo, 
anstataŭ substreki, ke tio okazis en la valencia lingvo, t.e. en alia etna 
lingvo, kiel reale okazis kaj tiu minoritato amas kredi... Ĉu tio ne estas 
naciisma misformo de s-ro M., kiu inklinigas nin pensi pri la ideo milfoje 
proklamita de liaj samopiniantoj, ke Valencio apartenas al tiu neniam 
ekzistinta katalunisma imperio de ili nomata “Katalunlandaro”? 

En ĉiu bona naciisto ekzistas ĉiam la kredo pri imperiismaj 
konvinkoj. Asocie kun tiu sama ideo, sendube estas bona okazo, por ke s-ro 
M. ekspliku al ni kial, kiam liaj samopiniantoj (katalunismaj esperantistaj 
junuloj) kongresis en la provinco Murcio, ili disvastigis la ideon, ke ankaŭ 
tiu teritorio estas "unu el la katalunaj landoj". Kaj tiu ne estas escepta 
ekzemplo, ni povas citi multnombrajn aliajn, en kiuj, laŭ ili, aragonaj reĝoj 
fariĝis tuj katalunaj, ankaŭ teritorioj valenciaj aŭ murciaj mirakle fariĝas 
katalunaj ktp... La fanatikismo estas tiel blinda, ke ĝi tute kapablas eĉ ŝanĝi 
la historion, Sendube li estas unu el tiuj naciistoj, kiuj hontigas eĉ siajn 
proprajn partianojn. 

Private, mi fieras pri la bona amikeco de multaj katalunoj, kaj la 
legantoj de miaj prihistoriaj paĝoj tre bone scias pri mia strebado por 
elstarigi sur centoj kaj centoj da paĝoj la batalon de la kataluna popolo por 
la libero kaj laboristaj celoj. Sed tiu ne estas la katalunismo, kiun vi 
defendas, s-ro M., kaj la naciismaj-imperiismaj ideoj, kiujn vi kaj viaj 
amikoj defendas, havas karakterizojn identajn al tiuj subtenitaj de diktatoro 
Franco (kiun vi mencias) sed sub alia nomo. La naciismo ŝanĝas ja la nomon 
sed ne la agresemon kaj senracion, do nur mencii la ideon pri imperiismo, 
ne gravas ĉu kataluna, franca, hispana aŭ de iu ajn lando, kiam ni estas ĉe 
la sojlo de la 21-a jarcento, estas, minimume, iom pli ol malsaĝa vanteco, 
kaj donas honton pli ol brilon... 

Ni ne malkovras novan mondon, se ni konfirmas niajn 
kontraŭnaciismajn konvinkojn, milfoje esprimitajn en Kajeroj. Ni ripetis ne 
unu solan fojon, “ke nia batalo, la batalo de progresemaj laboristoj, konsistas 
en ĉiutaga konkero de parceloj da libero kaj demokratio, ke landlimoj devas 
malaperi kiel esprimo de divido, diskriminacio kaj apartigo de homoj (ja tio 
estas komenco de abomena rasismo), ke ni devas paroli unu lingvon, 
esperanton, krom la propra, ke naciismo, kiam ĝi radikaliĝas, ĝi murdas, 
detruas kaj disvastigas malamon kaj morton. Kaj ekzemploj ne mankas nun 
en la mondo”. 

Kiel komplementon de tiuj ideoj plene laŭaj al la aktuala momento 
de la socia evoluo en la mondo, mi volas indiki la opinion de honesta homo, 
la pacifisto kaj filozofo k-do Giordano Moya Escayola. Nia kataluna k-do 
Moya ĵus aperigis verkon, Survoje al universala civilizacio, en kiu li 
studas per trafa rezonado la disvolviĝon de plej diversaj civilizacioj, de la 
neolitika ĝis la aktuala epokoj. Kiam li studas la temon pri la nunaj 
naciismoj, li konkludas: “oni ne povas ne rigardi la nacionalismon kiel 

retropaŝon, sed multe pli bedaŭrindaj estas la etnaj naciismoj, kiuj disigas la 
homaron kaj kondukas ĝin denove al pasintaj koŝmaroj”. Kaj iom pli poste 
li aldonas: “la retroiro al la pasinteco, por divido de la mondo laŭ supozaj 
etnoj, havas nenian prosperan estontecon. Nun la mondo estas planeda vilaĝo 
kie la landlimoj kaŭzas nur malutilon, kaj la libera cirkulado de varoj, homoj 
kaj ideoj fariĝas nepre necesa...” 

La legado de tiu interesa libro estas mia plej bona rekomendo por la 
legantoj de tiu ĉi artikolo, sed tio estas vana indiko por s-ro M., kiu pli 
plezure ŝatas aŭdi la moŝtan episkopon de Solsono, kiam Ii furioze vipas la 
homojn ne parolantajn sian etnan lingvon. Kaj... s-ro M., permesu al mi 
senpagan konsileton: kiam vi parolos en niaj laboristaj medioj, bonvolu ŝanĝi 
vian leksikon, forgesu la vorton nacio kaj uzu nian terminon popolo, 
kompreneble se vi intencas ankoraŭ resti inter ni iom da tempo por prediki 
la sanktan gloron de viaj fanatikaj "patriotismaj” teorioj. Kvankam la plej 
multaj el ni tute ne atentos vian neutilan diskurson, tiel kadukan kiel la 
teorio pri la naciismo. 


Antonio Marco Botella 


1995, Jaro de la Virinoj 

Kvankam la Universala Deklaracio pri Homaj Rajtoj estis aprobita 
de la Generala Asembleo de Unuiĝintaj Nacioj Ia 10-an de decembro 1948, 
k’un bedaŭro oni povas konstati, ke tiu komuna celo (akceptita en la tuta 
mondo kiel universala progresema doktrino) ne tre pozitive evoluis ekde tiu 
jaro. La agresoj kontraŭ la plej fundamentaj rajtoj de la individuoj ne nur ne 
regresas, sed oni apenaŭ alkutimiĝis denunci ilin antaŭ UNO, kaj ofte eĉ ne 
meritas la atenton de la t.n. civilizita mondo. Inter ili elstaras la agresoj 
kontraŭ la virinoj, kiuj suferas multnombrajn diskriminaciojn, speciale 
gravajn en certaj malriĉaj aŭ feŭdismaj landoj, kie la dumjarcenta 
humanisma batalo por la virinaj rajtoj ne okazis. Jen kial la proklamon de 
1995 kiel Jaro de la Virinoj, fare de UNO, ni rigardas pli ol oportuna. Kaj 
ni kaptas ĉi ŝancon por denunci la situacion de la virinoj en certaj partoj de 
Ia mondo, ĉi-foje en la riĉaj landoj ĉe Ia Persa Golfo, kie mono ne mankas, 
sed rajtoj aŭ liberoj de la personoj estas konceptoj tute nekonataj, kaj oni 

jurisprudencas laŭ kriterioj antaŭaj al 
la mezepoko. 

De tempo al tempo venas al ni 
novaĵo pri unu el tiaj kazoj tie 
ordinare okazantaj, kaj tio estiĝas, 
kiam la persono atakata en siaj 
legitimaj rajtoj aŭ en sia fizika persono 
ne toleras maljuston kaj respondas al 
la perforto per perforto. Jen la kazo de 
16-jara filipina knabino, Sara 
Balahagan, laboranta kiel servistino en 
Saudi-Arabio, kiu antaŭ du jaroj- 
mortigis sian mastron en Abu Dabi, 
verŝajne sindefende post plurfojaj 
seksatencoj Haflankaj. 

La filipina servistino estis 
kondamnita de la tiea jurisdikcio al 
plurjara prizono, sed la verdikto 
reviziiĝis kaj en tiu dua okazo transiĝis 
al mortpuno. Internacia kampanjo 
evitis, unue, la komplican silenton 
kutiman ĉe tiaj kazoj kontraŭ virinoj 
en islamaj landoj, due la ekzekuton, kaj fine instigis multajn ĵurnalistojn 
esplori kaj malkovri aliajn similajn dramojn. Efektive, eke de tio, ĵurnalistoj 
el diversaj landoj malkaŝis ĉi-specajn maljustaĵojn, kaj ĉi faktoj tuj 
disvastiĝis tra la tuta mondo. Ekzemple, nun oni scias, ke antaŭ nur tri 
monatoj virino kaj ŝia filino estis publike ekzekutitaj en Dahran. Oni akuzis 
la virinon, ke ŝi mortigis la edzon. Pluraj aliaj kazoj, ne malpli ol dekduo 
en Saudi-Arabio dum la lastaj tri jaroj, estis zorge kaŝitaj por eviti reagon 
kompareblan kun tiu pri la filipina junulino. La sendefendo de la 
kondamnitoj estis/-as absoluta kaj ne nur ĉe la juĝejoj, sed ankaŭ ĉe la socio, 
kiu sin montras surda al eventualaj rezonadoj, kiam la akuzitoj estas virinoj. 
Laste venis al ni la novaĵo, ke Sara Balahagan ne estos ekzekutita, sed 
ricevos kiel punon, krom enkarcerigo, cent vipobatojn... Terure! Ĉu tio ne 
ekvivalentas, pli-malpli, al la morto? 

Kompreneble, kiam tiuj skandaloj skuas la konsciencon de la publika 
opinio, abundas pretekstoj religiaj, politikaj, sociaj, kaj eĉ oni parolas pri 
antikvaj moroj por pravigi tion nepravigeblan: la diskriminacion de la virinoj 



SarabBalabagan, 

en socio, kiu negas al ili eĉ la minimumajn rajtojn kiel personoj. Konkrete 
en la landoj ĉe la Persa Golfo ekzistas absoluta kaj netolerenda sendefendo 
de la virino antaŭ la leĝo. Ĝenerale, virino estas kondamnata de la socio 
antaŭ ol ŝi ricevas kondamnon de juĝistoj, kiuj siaflanke kundividas samajn 
fanatikajn regresemajn ideojn. 

En tiu dura kritiko kontraŭ la jurisprudenco kaj la manko de 
garantioj en tiu regiono de la mondo, permesu al mi etendi saman energian 
kritikon al tiuj kolektivoj aŭ personoj de la t.n. civilizita mondo de 
Okcidento, kiuj ĉe ni, en tiuj ĉi konkretaj kazoj, pretendas pravigi la aplikon 
de tiuj kruelaj leĝoj kaj diskriminacioj en la nomo de certa respekto al la 
originaleco de tradiciaj kulturoj kaj religiaj kredoj de tiuj popoloj. Mi aludas 
pri la naciismaj kolektivoj, kiuj, defendante etnismajn teoriojn, intencas 
konservi abomenajn kutimojn kaj kruelajn uzojn devenantajn el kadukaj 
tradicioj, kiujn ili difinas kiel kulturon. Ekzakte en la nomo de la vera 
Kulturo, ni protestas per ĉiuj niaj fortoj! 

SAT kaj LEA-oj ne povas resti indiferentaj antaŭ tiuj eventoj 
okazantaj en la mondo, en kiuj in-seksaj homoj suferas maljuston kaj 
diskriminaciojn. Kaj, kiel membroj de laboristaj kaj kulturaj asocioj, ni 
devas individue kaj kolektive protesti kontraŭ faroj kiel la menciita, 
konstituanta gravan atencon kontraŭ Ia rajtoj kaj vivo de la filipina 
laboristino. Gravas, ke ni mobiliziĝu en tiuj kazoj, kie kaŝe staras unu el la 
maljustaĵoj plej abomenaj ankoraŭ ekzistantaj en la mondo: la kruelo 
aplikata en la nomo de kadukaj leĝoj kaj de certaj antikvaj kulturoj. Ni 
instigas niajn kolegojn reagi kontraŭ tiuj reakciaj sistemoj kaj personoj per 
artikoloj aperontaj en niaj gazetoj kaj per protestoj sendotaj al la diplomataj 
reprezentantoj en la respektivaj landoj. Tiuj protestoj savis ĝisnune la vivon 
de la menciita mortkondamnita laboristino. En aliaj kazoj, malfeliĉe, 
protestomanko kondukis la aferon al fatala rezolucio: ekzekuto. 

Fari nian eblon por disvastigi Esperanton en la aziaj kaj afrikaj 
landoj, kie la virinoj ne akiris al si almenaŭ la juran statuson perbatalitan en 
nia mondregiono, instigi ilin batali por siaj specifaj rajtoj, povas esti alia 
pozitiva konkludo de tiu ĉi artikolo en la Jaro de la Virinoj. 


La Redakcio. 

Administra angulo 


Pagis sian respektivan abonon jenaj kamaradoj kaj asocio: 


Justo Estan Canales (Granada) 

Jaime Benito Cedo (Zaragoza) 

Emilio Pĉrez Gimeno (Zaragoza) 

Miguel Gutierrez Adŭriz (Santander) 94/95 . 
Montserrat Cabrafiga (Francio) 94/95 .... 

Carme Llapart (Figueres) 

Ana Manero (Madrid) 94/95 

Kantabra Esperanto-Asocio (Santander) 94/95 
Entute 


2000 ptojn. 
1000 ptojn. 
800 ptojn. 
1600 ptojn. 
1600 ptojn. 
800 ptojn. 
1600 ptojn. 
1600 ptojn . 
I lMo ptoin. 


Ni dankas la pagintojn kaj petas tiujn, kiuj ne tion faris laŭlonge de 
la jaro, plenumi kiel eble plej baldaŭ tiun devon. 


La signifo de Ia verbo «skafandri» 

Antaŭ unu jardeko Retto Rossetti publikigis artikolon titolitan Kion 
scias Ia poeto (1), en kiu li plurfoje stumblis sur la glitiga vojo de la 
Esperanta semantiko. Por ĝustigi liajn erarojn, mi publikigis Kion ne scias 
la poetoj (kaj la aliaj) pri la transitiveco de verboj (2). Rossetti ne dankis 
min pro la konsiloj pri plibonigo de sia lingvouzo; male, li obstine 
republikigis sian artikolon sen poluri ĝin Iaŭ miaj precizigoj (3). Tio ja 
odoras je senrespondeco. 

En tiu ĉi artikolo mi prezentos unu ekzemplon de la Esperantaj 
vortoj, kiujn li misuzis. Temas pri la verbformo skafandri en la sekvaj 
citaĵoj ĉerpitaj el la kolekto da eseoj Arto kaj naturo (Budapeŝto, 1989). 

1. “...ĉi poemo ne estas nova, kaj ĝi estas de ‘Shakespeare’ ĉefe laŭ la 
opinio de la fervora usonano, kiu ĝin skafandris en Oxford, Anglio...” (pĝ. 
56). 

2. “kaj nun mi sondas mian memoron por skafandri kelkan nombron de tiaj 
verboj” (pĝ. 73). 

3. “Sed dum Forge skafandras en la homa animo aŭ vojaĝas per 

tempomaŝino...” (pĝ. 124). 

Kion povas signifi skafandri en la tri frazoj surpaperigitaj de poeto 
Rossetti? Plena Uustrita Vortaro (PIV) informas, ke la substantivo 
skafandro estas “hermetika vesto, garnita per vitra kaj metala kapujo, kaj 
regule provizata per freŝa aero, per kiu oni povas iri kaj labori subakve”. 
Skafandristo estas “metiisto, kiu laboras en skafandro”. Ambaŭ venas de la 
samsignifaj francaj vortoj scaphandre kaj scaphandrier. Ne registrita en tiu 
vortaro estas la verbformo skafandri, kaj mi neniam renkontis ĝin en verboj 
de aliaj esperantistaj aŭtoroj. Kial, do, Rossetti aŭdacis ne nur krei tiun 
verbformon sed ankaŭ doni al ĝi signifon, kiu tute ne rilatas al subakva 
laboro? 


Estas eble konsekvence derivi la signifon de la verbo skafandri 
surbaze de analogio kun aliaj Esperantaj verboj pluformitaj surbaze de 
substantivoj signifantaj vestaĵojn. 

a. ĉapelo . PIV registras ĉapelita kun la signifo “portanta ĉapelon”. 
La verbo, do, estas ĉapeli (tr); en la ffanca chapeauter. 

b. ŝuj- Francaj-Esperantaj vortaroj tradukas chausser per ŝui (tr), 
piedvesti, kaj surmeti ŝuojn. La sama verbo troviĝas en la Esperanta-angla 
vortaro de M.C. Butler kun la angla ekvivalento to shoe (tr). 

c. mantelo. robo . En la angla-Esperanta vortaro de Fulcher kaj 
Long, la angla verbo to cloak estas tradukita per manteli (tr) kaj la samaj 
vortaristoj esperantigas to robe per sin robi, t.e. “vesti sin per robo”. 

ĉ. kapuĉo. vualo. masko . En PIV oni trovas, ke kapuĉi, vuali kaj 
maski, ĉiuj tri transitivaj, signifas kovri parton de la korpo per la koncernaj 
vestaĵoj. Ili respondas al la anglaj verboj to hood, to veil kaj to mask. 

d. zono . Ankoraŭ unu ekzemplo ĉerpita el PIV estas zoni signifanta 
“ĉirkaŭligi per zono”. 

e. eanti . Laŭ PIV ĝi signifas “surmeti ganton al iu”. Komparu F. 
ganter kaj A. to glove. 

f. jupo . Ne registrita en PIV estas la laŭregule verbigita formo jupi, 
sed ekvivalentoj ekzistas en la angla to skirt kaj en la franca juponner 
“provizi, vesti per subjupo” (jupon). 

Konforme al la vortformado en Esperanto kaj la difinoj en PIV, 
evidentas, ke la rekta verbigo de nomo de vestaĵo donas al la verbo la 
signifon “provizi iun aŭ ion per la menciita vestaĵo”, kaj tiaj verboj estas 
transitivaj, ĉar ili esprimas agon, kiu pasas de subjekto al objekto. Skafandri, 
do, devas signifi analogie kaj logike vesti, kovri aŭ provizi per skafandro. 

La verbo skafandri elcerbigita kaj uzita de Rossetti en la ĉi-supre cititaj 
frazoj ne estas senchava, ĉar ne estas racie imageble, kiel oni povas vesti 
agojn per subakve uzebla ekipaĵo! Frazo 1 temas pri iu usonano, kiu, 
leginte librojn kaj manuskriptojn en biblioteko, trovis aŭ malkovris poemon. 
En la dua frazo Rossetti esploris aŭ traserĉis en sia memoro por ĉerpi 
ekzemplojn de verboj. Frazo 3 informas, ke aŭtoro Forge rigardis aŭ fosis 
en la homa animo. Rossetti mizere mispaŝis, ĉar li ne uzis en siaj frazoj 
klare kompreneblajn verbojn kiel la sekvajn: rigardi, observi, ekzameni, 
(tra)serĉi, (el/pri)fosi (f.), esplori, enketi, sondi, skolti, rekognoski, 
prospektori ks. kun la celo identigi, malkovri aŭ riveli. 

La procedo de verbigo de vestaĵ-substantivoj ekzistas ne nur en 
etnolingvoj kiel la angla kaj franca, kiel indikas la ĉi-supraj ekzemploj-. 
Paralelaĵoj troviĝas ankaŭ en la hispana lingvo: 

a. calza - calzar : piedvesti. 

b. velo - velar : vuali. 

c. cor ona - coronar : kroni . 

ĉ. venda - vendar : vindi. 

d. faia - faiar : zoni. 


Tamen, oni devas esti singarda pri la signifo de etnolingvaj verboj. 
Dum en Esperanto la verbo ĉiam signifas, aŭ devas signifi, kovri per iu 
vestaĵo, en etnolingvoj la verboj povas havi alian, kelkfoje figuran signifon, 
rilatantan al la maniero uzi la koncernan vestaĵon. Du tiaj verboj en la 
hispana estas: 

a. capa - capear : mantel-ludi, toreadi. 

b. zapato - zapatear : piedfrapi, fari ŝudancon. 

Rimarku, ke en tiuj du ekzemploj la verba finaĵo estas -ear anstataŭ 
-ar. Tio sugestas, kiel estu eble doni al la radiko skafandr- la signifon “uzi 
tiun veston por subakva esplorado” per aldono de la sendefina sufikso um: 
skafandrumi. Analogie eblas traduki capear kaj zapatear per mantelumi kaj 
ŝuumi. 


Bernard GOLDEN 


Gloso 


En la franca lingvo scaphandre estis uzata en la jaro 1775 kun la 


- 13 - 



signifo savzono: la nuna signifo de la vorto datiĝas de 1800. 

La nomo de la uzanto de scaphandre havas du formojn: scaphandrier 
(1805) kaj la variaĵo scaphandreur ( 1868). Etimologie ĝi estas kunmetaĵo 
de du helenaj vortoj, skaphe barko kaj aner/andros, viro , do la signifo estas 
bark-homo. 


Notoj 


1. Reto ROSSETTI. Kion scias la poeto. Filologo, n-ro 33-34 
1987, pĝ. 7-9. Represita en Literatura Foiro, n-ro 113, 1988, pĝ. 18-19. 

2. Bernard GOLDEN. Kion ne scias la poeto (kaj la aliaj) pri ia 
transitiveco de verboj. Filologo, n-ro 35, 1987, pĝ. 6-8. Represita en: 
Esperanto en Skotlando, n-ro 156, 1991, pĝ. 14-17, kun la titolo Kion ne 
scias la poetoj pri la transitiveco de verboj. 

3. Reto ROSSETTI. Kion scias ia poeto. Pĝ. 72-73 en Arto kaj 
naturo, Budapeŝto: Hungara Esperanto-Asocio; 1989. 126 pĝ. 


KOTIZ-TABELO POR 1996 


Membreco de HALE kun revuo por SAT-membroj 800 ptoj. 

Jarabono Kajeroj el Ia Sudo por Hispanio 1000 ptoj. 

" por eksterlando 1300 ptoj. 

Jarabono al Sennaciulo 2400 ptoj. 

Baza kotizo al SAT-membro, sen revuo 1600 ptoj. 

Abono al Sennacieca Revuo 600 ptoj. 

Membro-abonanto pagas entute 4000 ptoj. 


Niaj gekamaradoj devas atenti jenajn rimarkojn: 

— Membro-abonantoj pagas plenajn bazan kotizon kaj abonon. 

— Help- kaj grup-membroabonantoj pagas minimume la duoblon de la baza 
kotizo kaj plenan abonon. 

— Emeritaj membro-abonantoj pagas la duonon de la baza kotizo kaj plenan 
abonon. 

— Senlaboruloj kaj junaj (ĝis 25-jaraj) membro-abonantoj pagas la duonon 

de la baza kotizo kaj duonan abonon. 

— Familianoj pagas la duonon de la baza kotizo. 

— Krom la kotizo, ankaŭ SAT-membro, kiu daŭre deziras ricevi la asocian 
organon Sennaciulo, devas pagi sian abonon al ĝi. 

— Membro-abonantoj, krome, ricevas la jaran kajeron Sennacieca Revuo, 
sen plia abonpago. 

— Ĉiuj membroj, escepte de la familianoj, aŭtomate ricevas la dujaran SAT- 
adresaron. 


BONVOLU RIDI... SED NE TRO! 


Ruza iunulo 

Lernanto malsukcesinta en la kursofinaj ekzamenoj cerbumas, kiel 
informi la patron pri sia fiasko. Fine, pensinte, ke li kaŭzos malpli da 
doloro, se li prezentos kvazaŭoptimisman kompenson, li diras al la patro: 
— Paĉjo, en la venonta jaro vi havos grandan profiton, ĉar vi ne 
devos elspezi monon por novaj lemolibroj! 

La patro, tuj perceptinte Ia signifon de tiu informo, per ironia tono 
respondas al la filo: 

— Ho, jes, mia filo! Mi dankas vin pro via penado ŝpari mian 
monon kaj, por respondi al viaj klopodoj, mi aldonos al tiu ŝparo pro 
lernolibroj la ĉiusemajnan sumon, kiun mi donacas al vi por viaj amuzoj. 

Fatala profesio 

— La kuracistoj havas multegajn malamikojn en tiu ĉi mondo! — 
plendis doktoro antaŭ paciento. 

— Vi pravas, s-ro doktoro, sed ili havas multe pli en la alia mondo! 
— respondis malicflegme la paciento. 

Naiva demando 

Karlo estas en la ĝusta infana aĝo, kiam oni serĉas eksplikon pri ĉio 
vidata. Hodiaŭ li demandis la patron: 

— Diru paĉjo, kial nia najbaro Manuel kisas tiel fervore nian 
servistinon ĉiam, kiam ambafl renkontiĝas? 

La patro serene lin respondis: 

— Car ili baldaŭ geedziĝos. 

— En tiu kazo — konkludas la infano — , ĉu tio signifas, ke ankaŭ 
vi edziĝos al ŝi, ĉar ankaŭ vi tre ofte ŝin kisas! 


Eblecoi 


— Vi forveturas hodiaŭ, ĉu ne s-ro Antonio? Ĉu plezurvojaĝo? — 
demandas unu amiko la alian. 

— Tion mi ne scias ankoraŭ, mia kara, mi iras al la malfermo de la 
testamento de mia mortinta onklo (?). 

Matematika menso de infano 

Avino intencas konvinki sian okjaran nepon pri ffua enlitiĝo kaj 
dorlote diras al li: 

— Jes, mia etulo, la regulo estas, ke okjara infano devas enlitiĝi je 
la oka vespere, via fratineto naŭjara je la naŭa horo ktp. 

La nepeto, unu el tiuj nuntempaj infanoj, kiuj scias ĉiujn respondojn, 
replikas al la avino: 

— Nun mi komprenas viajn plendojn, vi neniam devas enlitiĝi! 
Moderna astronomio 

Instruisto demandas en lernejo al juna lernanto pri astronomio: 

— Ĉu vi scias la nomojn de kelkaj steloj? 

— Ho, jes, multajn! — respondas tuj la junulo — . E1 nia lando kaj 
el diversaj aliaj: Greta Garbo, Marilyn Monroe, Amparo Rivelles, Sofia 
Loren, Marisol kaj mil aliajn... 


Inter geamantoi 

— Diru al mi, Ludoviko, ĉu vi amus min plue, se mi estus tre 
malproksime de vi? 

— Kompreneble, mia karulino! Ju pli malproksime vi estus, des pli 
forte mi amus vin! 

La aĝo de la virinoi 


— Kiom da jaroj vi havas, Francisko? 

— Ho, se mi devas respondi al vi la veron, mi tute ne scias, ĉar mia 
patrino estis 28-jara, kiam mi naskiĝis, kaj nun ŝi estas nur 26-jara! 

Malsaŝa hundo 

La kuracisto energie protestas, ĉar paciento alvenas en la konsultejon 
post la konsult-horo: 

— Ĉu vi ne scias, ke mia konsult-tempo daŭras nur ĝis la kvara? — 
diras la kuracisto al la malfrualveninto. 

La paciento kun bedaŭra tono respondas: 

— Jes, s-ro doktoro, sed la hundo, kiu mordis min, ne sciis tion kaj 
mordis min je la kvara kaj duono! 


A. Lapra 


Erarkorekto 

Kun bedaŭro ni konstatis komposteraron en artikolo verkita de 
Gongalo Neves en la antaŭa n-ro de Kajeroj el la Sudo-27, pĝ. 8, linio -1 1 . 
Kie diras plurfoje renkontebla, devas diri plurfoje renkonteblan. 

Ni petas senkulpigon al la aŭtoro de la artikolo, s-ro Neves, kaj al 
niaj legantoj. 

LA MOVADO EN KAJ EKSTER IBERIO 

Esperanto-kurso en Burjassot 

Niaj gekamaradoj de la Valencia urbeto Burjassot informas nin, ke 
ili organizis Esperanto-kurson okazontan en la sidejo de la sindikato CNT. 
Inter iliaj projektoj elstaras la reeldono de la revuo "La Paroĥa Folio", 
malaperinta antaŭ du jaroj. 

Niaj gekamaradoj petas la abonintojn kaj la eventualajn abonontojn 
de la revuo kontakti kun la organizantoj: 

"Paroĥa Folio" (Jorge Alcaniz), C/ Independencia 17-9. 46100- 
BURJASSOT. 

51-a SAT-Amikara Kongreso 

La 51-a Kongreso de SAT-Amikaro okazos en la urbeto Orly 
(departemento Val-de-Marne), de la 6-a ĝis la 8-a de aprilo 1996. La OKK 
pripensas la eblon inviti du tutmonde konatajn esperanto-artistojn: magiiston 
kaj akordioniston. Eblas ankaŭ viziti la urbon Fontainebleau kaj ties 
kastelon. En la kadro de Franca Esperanta Instituto, k-do Marcel Ternant 
zorgos pri duagrada kaj triagrada ekzamenoj. 

La kongreso de SAT-Amikaro sendube sukcesos, samkiel ĉiuj 
ĝisnune aranĝitaj de niaj najbaroj kaj amikoj. 

Aperis Sennacieca Revuo 

Antaŭ nelonge aperis la ĉi-jara numero de Sennacieca Revuo. Gia 
redaktorino, Krys Ungar, prezentas tre interesan enkondukan artikolon, en 
kiu ŝi instigas nin, esperantistojn, alfronti la defion de nia esperantisteco, ne 
nur konvinkante la homojn en niaj respektivaj medioj pri la valoro de niaj 
principoj kaj, sekve, ke ili havas veran signifon en niaj vivoj, sed montrante 
per ni mem, ke Esperanto, per ste uzado estas plej taŭga ilo por 
interkomunikado kaj interkompreniĝo. Ŝi aperigas ankaŭ alian artikolon pri 
elstara esperanto-verkisto, "Reto Rossetti 1909-1994", vere sukenhavan. 

Aliaj interesaj artikoloj, el kiuj konsistas la numero, jenas: "La 
virino en la paleolitika arto", de Bernard Golden; "Edukaj valoroj de 
dulingveco en la kazo de nacia lingvo kaj Esperanto", de Zlatko Tiŝljar; 
"Poemoj el Sarajevo", de Zeljko Ivankoviĉ; "La interna ideo de D-ro L.L. 
Zamenhof, de prof. Ĥristo Marinov; kaj "Ek al la Entreprenaj 
Eŭrokomitatoj", de Andre Martin, kie tiu ĉi belga sindikatisto, kiu en 
prelego en la SATEB-a jarkunveno en Barlaston alvokis la laboristaron labori 
super sennacieca sindikatista terminaro, komentas pri eblaj roloj de 
Esperanto kaj SAT en la fondo de Eŭropaj Entreprenaj Komitatoj... 

La 32-paĝa revuo (sen anoncoj) kostas nur 450 ptojn, krom 
sendokosto, kaj haveblas ĉe: Sennacieca Asocio Tutmonda; 67, Av. 
Gambetta; 75020-Paris (Francio). 


La 69a SAT-kongreso en 1996 

La 69a SAT-kongreso okazos venontjare en Sankt-Peterburgo. 
Informoj en SAT-sidejo: 

Sennacieca Asocio Tutmonda; 67, Av. Gambetta; F-75020 PARIS (Francio) 
kaj ĉe OKK: Sankt-Peterburga Esperanto-Asocio, a/k 348. RU-1 90000 
Sankt-Peterburgo. Rusio. 


RACIO KAJ REVOLUCIO 


(En la centjariĝo de la morto de Engels) 


Pasintseptembre okazis en Madrido la ĉiujara Festo de La Hispana 
Kompartio (PCE). Tie, Laŭkutime — ĉefe lastatempe — kolektiĝas ne nur 
kompartianoj, sed — eĉ multe pli grandnombre — simpatiantoj al plej 
diversaj progresemaj tendencoj — anarĥiistoj, trockiistoj, verduloj, 
revoluciaj sindikatistoj kaj socialistoj . . . — en etosofesta, tamen ne manka 
je debataj streboj por difini la indentosignojn kaj strategiojn proprajn al 
moderna maldekstrularo. 


Frederiko ENGELS 



Ni ĉeestiskiel simplaj spektantoj. Ja 
penindus trabati al ni vojon tiukadran 
por ke ni atestu pri nia dolorige eĉ 
nesuspektata ekzisto kaj diskonigu 
niajn proponojn kiel laboristoj- 
esperantistoj. Sed, kiel sciate, HALE 
krizas. Ĉu ni kapablos feniksi kaj 
finfine ekagi? Jen tuj solvenda 
problemo. Tamen ne pri tio ĉi-loke. 

Ni ĉeestisapartemotivitajde 
la prezento de libro: Razon y 
Revolucion — Filosofia Marxista y 
Ciencia Moderna (Racio kaj 
Revolucio — Marksisma Filozofio kaj 
Moderna Scienco), hispana versiode 
Reason in Revolt — Marxist 
Philosophy and Modern Science, de 
Alan Woods kaj Ted Grant. 

En ĉi momentoj de konfuzo kaj de rearmiĝo de la reakciularo, 
pretendanta identigi la disfalon de la terura stalinismo kun fiasko de la plej 
noblaj idealoj pri socia justo, la graveco de ĉi libro por ajntendenca 
progresemulo eksterordinaras, kiel evidentigas ĝia kovrilpaĝe legebla celo: 

Sojle de la XXI-a jarcento, la scienco kaj la filozofio staras 
kruciĝeje. Observeblas ĉiam pli forta tendenco al mistikismo sur la terenoj 
de la teoria fiziko kaj la kosmologio. La regantan teorion de la origino de 
la Universo (“Big Bang”) oni uzas por demonstri la ekziston de Kreinto. 
Unuafoje post jarcentoj la scienco ŝajnas kredindigi la religian 
obskurantismon. Novaj genetikaj teorioj hisatas de reakciaj politikistoj 
provante demonstri, ke la negroj kaj la virinoj malsuperas, ke paŭperismon 
determinas niaj genoj ktp. Ĉio ĉi pleje utilas al multaj registaroj, kies 
politiko baziĝas sur socialaj malpliigoj. 

Tio, tamen, konstituas nur unu flankon de la monero. Ĉiam pli 
granda nombro da sciencistoj montras sian malakordon kun la nuna situacio. 
La ŝpruco de la novaj teorioj de la Ĥaoso kaj de la Komplekso plej signife 
markas la disvolviĝon de la sciencoj en la lasta jardeko de la XX-a jarcento. 
La simileco de tiuj ideoj kun la leĝoj de Ia dialektika materiismo, ellaboritaj 
de Marx kaj Engels antaŭ pli ol 150 jaroj, fariĝas okulfrapa. Ĉi libro 
grandparte estas dediĉita al esplorado de la rilato inter la marksisma filozofio 
kaj la novaj teorioj. 

Opinie de la aŭtoroj, la nuna kultura krizo reflektas la sakstraton, 
kien mondskale venis la kapitalisma sistemo. Elkriziĝo eblas nur per radikala 
transformado de la socio kaj starigo de aŭtenta socialisma sistemo surbaze 
de racia planado de la produktivaj fortoj sub demokrata kontrolo far la tuta 
socio. 


La prezento, konceptita — samkiel la libro mem — kiel omaĝo al 
Frederiko Engels en la centjariĝo de lia morto, konstituis veran sukceson. 
Inter la publiko, plejparte junaĝa, kiu plenigis la aŭditorion, videblis 
antikvaj famaj klasbatalantoj. Oratoris la juna studenta aktivulo Juan 
Ignacio Ramos kaj la admirata Marcelino Camacho, jam historia figuro de 
la nuntempa hispana laborista movado kaj prezidanto de la sindikato CCOO 
(Laboristaj Komisionoj), enkonduke al la parolado de la kimro Alan Woods, 
kunaŭtoro — kiel dirite — de la libro. La vervo de la brito alportis tiom da 
fajro. kiom da freŝa aero. La intereso al lia verko iĝis ĝenerala. Woods, 
persona amiko nia kaj simpatianto — kvankam neesperantisto — al la ekzisto 
de HALE, volonte permesis, ke ni laŭbontrove esperantigu kaj aperigu en 
Kajeroj ekstraktojn el la libro. Kaj ĝuste tion ni, certaj pri la objektiva 

intereso de la woodsa laboro — almenaŭ kiel tre oportuna debatilo — por 
la legantoj de nia gazeto, entreprenas ĉi-numere sub la rubriko Racio kaj 
Revolucio, per la jena teksto el la prologaj paĝoj: 


La rolo de Engels 


En aŭgusto 1995 oni jubileis la centjariĝon de la forpaso de 
Frederiko Engels, la homo, kiu, kune kun Karlo Marx, iniciatis tute novan 
manieron observi la naturon, la socion kaj la homan evoluon. Kiel rolis 
Engels en la disvolviĝo de la marksisma idearo? Ja la respondo al ĉi 
demando ne ĉiam justis pri li. Tio ŝuldiĝas, parte, al la genio de Marx — tiel 
monumenta, ke ĝi nepre ombrigas la kontribuon de lia dumviva amiko kaj 
kompano — kaj, parte, emanas el la denaska humilo de Engels, kiu ĉiam 
etigis la gravon de sia propra kontribuo kaj preferis elstarigi la superecon de 
Marx. Engels faris la komision, ke, ĉe lia morto, oni kremaciu lian korpon 
kaj disĵetu lian cindron al la maro ĉe Beachy Head, sude de Anglio. Li ne 
ambiciis monumenton al si. Samkiel Marx, li disdegnis ajnon iel similan al 
la personkulto. Li volis postlasi nur unu monumenton: la imponan aron da 
ideoj konstituantaj kompletan ideologian batai-bazon por Ia socialisma 
transformado de la socio. 

Multaj ne konscias, ke la marksismo etendiĝas preter la politikon kaj 
la ekonomikon. La filozofio de la dialektika materiismo spinas la 
marksismon. Marx intencis funde verki pri ĉi temo, sed, bedaŭrinde, la 
kolosa tasko verki La kapitalon malebligis al li tion. Krom liaj fruaj verkoj 
— kiel La sankta familio kaj La germana ideologio — , de provoj 
konsiderindaj, kvankam preparaj, por disvolvi novan filozofion, kaj de la tri 
volumoj de La kapitalo — jam modelo de konkreta apliko de Ia dialektika 
metodo al la aparta sfero de la ekonomiko — , la ĉefajn verkojn pri la 
marksisma filozofio aŭtoris Engels. 

Kiu ajn volas kompreni la dialektikan materiismon, tiu devas 
komenci per ĝisfunda konatiĝo kun Anti-Dŭhring, Dialektiko pri la naturo 
kaj Ludrng Feuerbach. 

Gis kioma grado la filozofiaj skriboj de tiu homo, mortinta antaŭ unu 
jarcento, eltenis la pason de la tempo? Jen la starpunkto de ĉi verko. Laŭ 
difino far Engels, la dialektiko konsistas en “la plej ĝenerala leĝaro pri la 
movo en la naturo, la socio kaj la homa penso”. Ĉefe en Dialektiko pri la 
naturo, Engels baziĝis sur zorga studo de la plej altnivelaj sciencaj konoj 
siaepokaj por demonstri, ke “lastasekve, la funkciado de la naturo 
dialektikas”. Nu, jen la fundamenta tezo en ĉi laboro, nome ke la plej gravaj 

sciencaj malkovroj en la XX-a jarcento liveras impresan konfirmon pri tio. 

Surprizas ne tiom la atakoj kontraŭ la marksismo, kiom la absoluta 
nescio pri ĝi, kiun evidentigas ĝiaj diskreditantoj. Dum neniu ekpensus 
meĥanikisti sen studi meĥanikon, ĉiu sentas sin libera por esprimi opinion 
pri la marksismo sen eĉ plej eta kono pri ĝi. Ĉi verko konstituas provon por 
ekspliki la bazajn ideojn de la marksisma filozofio kaj montri la rilaton inter 
ĝi kaj la nuntempa pozicio de la filozofio kaj la scienco. La aŭtoroj intencas 
verki trilogion kapablan ampleksi la tri ĉefajn komponantojn de la 
marksismo: 1) marksisma filozofio (dialektika materiismo), 2) la marksisma 
teorio pri la historio kaj la socio (historia materiismo), kaj 3) marksisma 
teorio (la teorio de la laborvaloro). 

Starte ni kalkulis je ĉi-libra sekcio pri filozofihistorio, sed, vidinte 
la vastecon de ĉi verko, ni findecidis tiun publikigi en aparta volumo. Ni 
komencas per skizo pri la marksisma filozofio, nome la dialektika 
materiismo. Skizo nepra, ĉar temas pri Ia metodo de Ia marksismo. La 
historia materiismo konsistas en la apliko de tiu metodo al la studo de la 
socia disvolviĝo; la teorio de la laborvaloro rezultas el la apliko de la sama 
metodo al la ekonomiko. Ja ne eblas kompreni la marksismon sen kompreni 
la dialektikan materiismon. 

La defmitiva pruvo de la dialektiko estas la naturo mem. La studo 
de la scienco okupis la atenton de Marx kaj Engels dum ilia tuta vivo. 
Engels klopodis produkti finofaran verkon, kie li detale pritraktus Ia rilaton 
inter la dialektika materiismo kaj la scienco, sed ne eblis al li, superŝarĝita 
per la laboro kompletigi la volumojn duan kaj trian de La kapitalo, nefmitajn 
ĉe la morto de Marx. Liaj nekompletaj manuskriptoj de Dialektiko pri la 
naturo vidis la lumon nur en 1925. Tiuj, malgraŭ sia nefmiteco, konstituas 
tre gravan fonton por la studo de la marksisma filozofio kaj havigas brilajn 
ekzemplojn pri apliko de la dialektika metodo al la kernaj problemoj de la 
scienco. 

Unu el la problemoj alfrontitaj ĉe verkado de ĉi libro konsistigas la 
fakto, ke la plimulto el la homoj havas nur duarangan konon pri la bazaj 
marksismaj tekstoj. Kaj tio bedaŭrindas, ĉar oni povas kompreni la 
marksismon sole nur legante la verkarojn de Marx, Engels, Lenin kaj 
Trocki. La tekstoj pretendantaj klarigi “la signifonde Marx”, plejparte senas 
je ajna valoro. Do, ni alprenis la decidon grandnombre aperigi longajn 
citaĵojn, precipe el Engels, parte, por doni rektan aliron al tiuj ideoj sen 
ajna “traduko” kaj, parte, kun la espero, ke tio spronos la leganton legi mem 
la originalojn. Niaopinie, ĉi metodo, kiu ja ne faciligas la legadon de la 
libro, necesas. Same, ni sentis nin devigitaj enŝovi kelkajn longajn citaĵojn 
el aŭtoroj, kun kiuj ni malkonsentas, surbaze de la principo, ke ĉiam pli 

bonas permesi al niaj oponantoj paroli propravoĉe. 

(Artikolis kaj tradukis Miguel Fernandez) 

[La originala vcrsio (anglalingva kaj 440-paĝa) de la libro mcndcblas ĉc: Wcllrcd Publications, 
P.O. Box 2626, London N1 6DU, Anglio. (Telcf: +44171-2511094; Fakso: +44171-2511094) 
kontraŭ 12 pundoj (inkluzive de sendokostoj); la hispana versio (446-paĝa) de la libro mendeblas 
ĉc: Fundacion Federico Engels, Apartado de Correos 35.167, 28080 Madrid, Hispanio. (Telef: 
91-3044248; Fakso: 91-3272966), kontraŭ 2000 pesetoj (plus scndokostoj)]. 


La agresema faŝismo 

En la longa vico de agresoj de naziaj razkapuloj en la plej gravaj 
hispanaj urboj, ni informu al nia antifaŝista legantaro, ke je la fino de 
oktobro pluraj el tiuj bestaĉoj intencis bruligi la sidejon de la Liberecana 

Ateneo de Zaragozo. Feliĉe, 
oni povis eviti ĝustatempe la 
katastrofon. La loka gazetaro 
alarme informis pri la atero. 

Kvankam kelkaj el 
niaj legantoj konsideris tro 
alarmema la ĉefartikolon de 
la antaŭa numero de Kajeroj 
el la Sudo kontraŭ la naziaj 
bandoj, kie ni denuncis la 
kreskantan aktivadon de tiuj 
krimuloj, ni, kun bedaŭro, 
konfirmas tiun danĝeron kaj 
instigas niajn gekamaradojn 
vigle konscii pri ĝi... Ni 
ripetas lasaman alvokon kiel 
ĉe la antaŭa numero de 
Kajeroj: ĉis kiam ni toleros 
tiujn bandojn? 

La Redakcio 

